Ehdotus neuvoston direktiiviksi yhteistä arvonlisäverojärjestelmää koskevan direktiivin 77/388/ETY muuttamisesta yleisen verokannan tason osalta /* KOM/98/0693 lopull. - CNS 98/0331 */



Virallinen lehti nro C 409 , 30/12/1998 s. 0013



Ehdotus neuvoston direktiiviksi yhteistä arvonlisäverojärjestelmää koskevan direktiivin 77/388/ETY muuttamisesta yleisen verokannan tason osalta (98/C 409/09) KOM(1998) 693 lopull. - 98/0331(CNS) (Komission esittämä 30 päivänä marraskuuta 1998) EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen ja erityisesti sen 99 artiklan, ottaa huomioon komission ehdotuksen, ottaa huomioon Euroopan parlamentin lausunnon, ottaa huomioon talous- ja sosiaalikomitean lausunnon, sekä katsoo, että jäsenvaltioiden liikevaihtoverolainsäädännön yhdenmukaistamisesta (yhteinen arvonlisäverojärjestelmä: yhdenmukainen määräytymisperuste) 17 päivänä toukokuuta 1977 annetun neuvoston direktiivin 77/388/ETY (1), sellaisena kuin se on viimeksi muutettuna direktiivillä 98/80/EY (2), 12 artiklan 3 kohdan a alakohdassa säädetään, että neuvosto päättää 31 päivän joulukuuta 1998 jälkeen sovellettavasta yleisen verokannan tasosta; arvonlisäveron yleisen verokannan vahvistaa kukin jäsenvaltio prosenttiosuutena veron perusteesta, ja sen on oltava sama sekä tavaroiden luovutusten että palvelujen suoritusten osalta; 1 päivästä tammikuuta 1993 31 päivään joulukuuta 1998 tämä prosenttiosuus ei saa olla vähemmän kuin 15 prosenttia, kokemus on osoittanut, että nykyisessä verotusjärjestelmässä tällä hetkellä eri jäsenvaltioissa voimassa olevilla arvonlisäveron yleisillä verokannoilla yhdessä järjestelmään sisällytettyjen suojatoimenpiteiden kanssa on varmistettu, että arvonlisäveron siirtymäjärjestelmä on toiminut pääpiirteittäin tyydyttävästi; eri jäsenvaltioissa sovellettavien arvonlisäveron yleisten verokantojen välisten erojen suurentuminen voisi sitä vastoin luoda rakenteellista epätasapainoa useille liiketoiminnan aloille; eri jäsenvaltioissa sovellettavien arvonlisäveron yleisten verokantojen väliset erot antavat jäsenvaltioille laajan valinnanvaran yleisen verokannan tason määräämisessä; tämän seurauksena arvonlisäveron mahdollisten yleisten verokantojen lisätarkistus ei vaikuta tällä hetkellä suotavalta, ja komission kertomuksessa verokannoista korostetaan kuitenkin, että kilpailun vääristymiä on olemassa ja yhteisen rahan käyttöönotto saattaa voimistaa niitä; yleisen verokannan tason soveltamisaika olisi näin ollen rajattava yhdeksi vuodeksi, jotta neuvosto voisi myöhemmin vahvistaa yleisen verokannan ja alennettujen verokantojen lopullisen tason, ON ANTANUT TÄMÄN DIREKTIIVIN: 1 artikla Korvataan direktiivin 77/388/ETY 12 artiklan 3 kohdan a alakohta seuraavasti: "a) Kunkin jäsenvaltion on vahvistettava arvonlisäveron yleinen verokanta prosenttiosuutena veron perusteesta, ja sen on oltava sama tavaroiden luovutusten ja palvelujen suoritusten osalta. Tämän prosenttiosuuden on 1 päivän tammikuuta 1999 ja 31 päivän joulukuuta 1999 välisenä aikana oltava vähintään 15 prosenttia ja enintään 25 prosenttia. Komission ehdotuksen perusteella ja Euroopan parlamenttia kuultuaan neuvosto päättää yksimielisesti 31 päivän joulukuuta 1999 jälkeen sovellettavan yleisen verokannan tasosta. Jäsenvaltiot voivat myös soveltaa yhtä tai kahta alennettua verokantaa. Nämä verokannat on määrättävä vähintään 5 prosentin suuruisena prosenttiosuutena veron perusteesta, ja niitä sovelletaan ainoastaan niihin ryhmiin kuuluvien tavaroiden luovutuksiin ja palveluiden suorituksiin, jotka on lueteltu liitteessä H." 2 artikla 1. Jäsenvaltioiden on saatettava tämän direktiivin noudattamisen edellyttämät lait, asetukset ja hallinnolliset määräykset voimaan viimeistään 1 päivänä tammikuuta 1999. Niiden on ilmoitettava tästä komissiolle viipymättä. Kun jäsenvaltiot antavat kyseiset säännökset, niissä on oltava viittaus tähän direktiiviin tai niihin on liitettävä kyseinen viittaus, kun ne julkaistaan virallisesti. Jäsenvaltioiden on säädettävä siitä, miten viittaukset tehdään. 2. Jäsenvaltioiden on toimitettava tässä direktiivissä tarkoitetuista kysymyksistä antamansa kansalliset säännökset kirjallisina komissiolle. 3 artikla Tämä direktiivi tulee voimaan seitsemäntenä päivänä sen jälkeen, kun se on julkaistu Euroopan yhteisöjen virallisessa lehdessä. 4 artikla Tämä direktiivi on osoitettu kaikille jäsenvaltioille. (1) EYVL L 145, 13.6.1977, s. 1. (2) EYVL L 281, 17.10.1998, s. 31.